b'\n_START_ARTICLE_\nHopen\n_START_SECTION_\nBakgrunn\n_START_PARAGRAPH_\nHopen er omkranset av is store deler av vinteren. I denne perioden f\xc3\xa5r Hopen stadig bes\xc3\xb8k av isbj\xc3\xb8rn og fjellrev._NEWLINE_Det verserer forskjellige historier om hvordan \xc3\xb8ya ble oppdaget, men sannsynligvis var det Thomas Marmaduke som f\xc3\xb8rst s\xc3\xa5 \xc3\xb8ya i 1613. Han var en engelsk hvalfanger som arbeidet for Det moskovittiske kompani i London. Han gav \xc3\xb8ya navnet Hope Island, sannsynligvis etter skuta hans, \xc2\xabHopewell\xc2\xbb._NEWLINE_S\xc3\xb8rspissen av \xc3\xb8ya heter Kapp Thor etter fiskeriinspekt\xc3\xb8r Thor Iversen som ogs\xc3\xa5 besteg Iversenfjellet (1924) og ga navn til Iversengrunnen s\xc3\xb8r\xc3\xb8st av Hopen._NEWLINE_Hopen ble fredet som naturreservat 26. september 2003. Hele \xc3\xb8ya er fredet bortsett fra et lite omr\xc3\xa5de rundt Meteorologisk institutts stasjon. Det er fire ansatte stasjonert p\xc3\xa5 Hopen, alle fra instituttet.\n_START_SECTION_\nAndre verdenskrig\n_START_PARAGRAPH_\nI juni\xe2\x80\x93juli 1942 ble 24 fart\xc3\xb8yer i den \xc3\xb8stg\xc3\xa5ende konvoien PQ17 senket \xc3\xb8st for Hopen og mange omkom. Den 4. november ble det sovjetiske dampskipet \xc2\xabDekabrist\xc2\xbb p\xc3\xa5 7463 brt senket av tyske fly like s\xc3\xb8r for Hopen med 80 mann ombord. En av totalt fire livb\xc3\xa5ter som ble firt p\xc3\xa5 sj\xc3\xb8en og med 19 mann ombord, deriblant skipper Stepan Polikarpovic Beljajev, tok seg i land p\xc3\xa5 s\xc3\xb8rspissen av Hopen. De fleste av de 19 omkom i l\xc3\xb8pet av vinteren, men skipperen, skipslegen og en matros overlevde oppholdet og ble hentet av den tyske ub\xc3\xa5ten U-703 som brakte dem til Harstad sommeren og h\xc3\xb8sten 1943._NEWLINE_Under andre verdenskrig bygde tyskerne en meteorologisk stasjon i Husdalen p\xc3\xa5 den s\xc3\xb8r\xc3\xb8stlige sida av \xc3\xb8ya. Stasjonsbygningene brukes i dag av Norge og utgj\xc3\xb8r den meteorologiske stasjonen Hopen radio.'